重到江州感舊遊題郡樓十一韻
作者：白居易
朝代：唐

paragraphs: 掌綸知是忝，剖竹信爲榮。
才薄官仍重，恩深責尚輕。
昔徵從典午，今出自承明。
鳳詔休揮翰，漁歌欲濯纓。
還乘小艛艓，却到古湓城。
醉客臨江待，禪僧出郭迎。
青山滿眼在，白髮半頭生。
又校三年老，何曾一事成。
重過蕭寺宿，再上庾樓行。
雲水新秋思，閭閻舊日情。
郡民猶認得，司馬詠詩聲。